钦定古今图书集成/明伦汇编/氏族典/第332卷 > 刘弘
## 钦定古今图书集成/明伦汇编/氏族典/第332卷 > 刘弘

按《晋书刘弘传》，“弘字和季，沛国相人也。祖馥，魏扬州
刺史。父靖，镇北将军。弘有干略，少家洛阳，与武帝同
居永安里，又同年共研席。以旧恩起家，累迁率更令，
张华甚重之，由是为宁朔将军，假节监幽州诸军事，
甚有威惠，封宣城公。太安中，张昌作乱，转使持节南
蛮校尉、荆州刺史。讨昌。荆州平，进拜侍中镇南大将”
军。时天下大乱，弘专督江汉，威行南服。前广汉太守
羊冉说弘以从横之事，弘大怒，斩之。永兴三年，诏进
号车骑将军。弘每有兴废，手书守相，丁宁款密，人皆
感悦，争赴之。咸曰：“得刘公一纸书，贤于十部从事。”卒，
谥曰元。